L. Nagy, poslanec: (2002-03-19):
I. Presperín, podpredseda NR SR: Vážené panie poslankyne, vážení páni poslanci, pristúpime k hlasovaniu o návrhu uznesenia, ktorým Národná rada Slovenskej republiky na základe stanoviska návrhu Výboru Národnej rady Slovenskej republiky pre ľudské práva a národnosti podľa § 4 ods. 3 zákona č. 564/2001 Z. z. o verejnom ochrancovi práv overuje, že navrhnutí kandidáti na verejného ochrancu práv spĺňajú podmienky uvedené v § 4 ods. 2 citovaného zákona. Prosím, aby ste sa prezentovali a aby ste hlasovali o tomto návrhu uznesenia. Hlasujte. Hlasujte, prosím. Hlasujeme o tom, že obaja kandidáti spĺňajú podmienky, ktoré sú uvedené zákonom, aby mohli byť volení za ochrancu práv. Prosím, hlasujte. (Hlasovanie.) Prítomných je 94 poslancov, za 90, proti nikto, zdržali sa 3, nehlasoval 1. Konštatujem, že Národná rada overila, že navrhnutí kandidáti na verejného ochrancu práv spĺňajú ustanovené podmienky. Podľa článku 10 ods. 2 volebného poriadku Národná rada verejného ochrancu volí verejného ochrancu práv volí v tajnom hlasovaní. Postupovať budeme podľa volebného poriadku. Vo volebnej miestnosti vám bude odovzdaný hlasovací lístok na voľbu verejného ochrancu práv. Kandidáti sú uvedení v abecednom poradí. Chcem pripomenúť, že svoju voľbu vyjadríte tak, že na hlasovacom lístku pri každom mene a priezvisku kandidáta zakrúžkujete tú alternatívu, za ktorú hlasujete, t. j. slová za, proti, zdržiavam sa hlasovania. Platný je ten hlasovací lístok, na ktorom je zakrúžkovaná alternatíva voľby. Alternatíva za môže byť zakrúžkovaná najviac u jedného kandidáta. Hlasovací lístok je neplatný, ak poslanec pri niektorom mene a priezvisku nevyjadrí svoju voľbu zakrúžkovaním alebo ak alternatívu za uvedie u viacerých kandidátov. Hlasovací lístok je neplatný aj vtedy, ak je menený alebo doplňovaný. Prosím overovateľov, aby sa ujali svojej funkcie a dohliadali na priebeh voľby. Súčasne ich prosím, aby hlasovali ako prví. Pristúpime k tajnému hlasovaniu, vážené panie poslankyne, páni poslanci. Prosím. (Akt tajného hlasovania.) I. Presperín, podpredseda NR SR: Pýtam sa, vážené poslankyne, vážení poslanci, či každý poslanec využil svoje právo hlasovať. Ak nie, žiadam alebo prosím tých, ktorí chcú vystúpiť, aby išli hlasovať. Vážené panie poslankyne, vážení páni poslanci, vyhlasujem tajné hlasovanie za skončené. Prosím overovateľov, aby zistili výsledky hlasovania, spočítali hlasy a vyhotovili zápisnicu o výsledku tajného hlasovania voľby verejného ochrancu práv. Predtým, ako vyhlásim prestávku, pán poslanec Maxon je prihlásený na svetelnej tabuli. Pán poslanec Maxon nie je prítomný. Vyhlasujem prestávku, páni poslanci, vyhlasujem prestávku do 18.15 hodiny. (Prerušenie rokovania o 17.44 hodine.) (Pokračovanie rokovania o 18.18 hodine.) I. Presperín, podpredseda NR SR: Vážení páni poslanci, panie poslanci, žiadam vás, aby ste prišli do rokovacej sály. Budú vyhlásené výsledky voľby ombudsmana Slovenskej republiky. Žiadam vás, aby ste prišli do rokovacej sály a budeme pokračovať ďalej v programe rokovania Národnej rady. Žiadam vás, aby ste zaujali svoje miesta v rokovacej sále. Vážené panie poslankyne, vážení páni poslanci, pokračujeme v rokovaní. Prosím povereného overovateľa, aby podľa § 39 ods. 10 zákona o rokovacom poriadku a podľa čl. 23 volebného poriadku Národnej rady Slovenskej republiky oznámil výsledok hlasovania, t. j. počet vydaných hlasovacích lístkov, počet odovzdaných, z toho platných a neplatných hlasovacích lístkov, počet poslancov, ktorí hlasovali za navrhnutého kandidáta, ktorí hlasovali proti navrhnutému kandidátovi, počet poslancov, ktorí sa zdržali hlasovania a ktorí neodovzdali hlasovacie lístky. Ďalej ho prosím, aby oznámil, ktorý z navrhnutých kandidátov získal nadpolovičnú väčšinu hlasov prítomných poslancov. Nech sa páči, pán poslanec Švantner má slovo.